  Виталий Пронин В. Волкова «Забавушка» номинациын вормисе потӥз.Удмурт кылосбуръя, финно-угроведениея но журналистикая институтын дышетскись Виктория Волкова «Печоряночка» ӵошатсконэ пыриськиз.  Фольклоръя 6-тӥез  вожвылъяськон 5-тӥ декабре Ханты-Мансийской автономной округысь Нарьян-Марын ортчиз.Берлоез таӵе ӵошатскон Ненец автономной округын 2013-тӥ арын ортчиз.  Отын вормиз Кукмор ёросысь удмурт нылаш Олеся Полатова. Туэ Олеся ачиз ик дэмлаз Викторилы уйпал калыкъёс пӧлын чеберай ним понна ӵошатскыны. Мукет вожвылъяськись нылъёс пӧлын коми-ижем, ненец, пор, усть-цилёмской, ӟуч (помор, вологодской) культураосты возьматӥсьёс вал.- Конкурс фольклорлы сӥземын бере, мыным удмурт сям-йылолъёсты умой тодоно вал, соосты возьматӥ, кытысь луэмме, выжыме верай, - шуэ Вика.Татарстанысь Чабъя удмурт гуртысь школаын дышетскыкуз, Вика эктонъя  кружоке ветлӥз, али аэробикаен выре. Волкова сценаез шӧдэ. Вашкала дэремез аслаз - песянаезлэсь кылемын. Но нылашлы ӧзгес удалты. Интернет пыр куара сётонын со 2-тӥ инты басьтӥз, планшет утӥз. Со сяна, «Забавушка» номинациын вормисе потӥз. Нош «Печоряночка» луиз Вологдаысь Лидия Шапкина, со ик Интернет пыр но тужгес трос куара люказ.Котьма ке но Вика уг ӝожомы. Одӥг нылаш но тамында вормонъёсын ӧз берты, шуэ. Со мыло-кыдо пыриське Удмурт кун университетысь пӧртэм ужрадъёсы, удмурт мода адӟытонъёсы. Дышетскыны но, шутэтскыны но вуттэ. Нянь уг тоӵкетӥськы, шуэ. Ӝыт 6 час бере сиськытэк тырше. Нылмурт пушласянь чебер луыны кулэ, собере со чеберез ымныраз адӟиськоз, малпа Вика.Елена Петрова  